Description: Grb_nik ЦРНА ГОРА

СКУПШТИНА ОПШТИНЕ НИКШИЋ

Број:01-030-327/1

Никшић, 12. 1. 2023. године

ЗАПИСНИК

Са једанаесте сједнице Скупштине општине Никшић, одржане 26 и 27. 12. 2022. године.

Сједница је одржана у сали 1 Скупштине општине Никшић и почела је са радом у 11.10 часова.

Сједницу је отворио предсједник Скупштине општине Никшић, Немања Вуковић.

На основу евиденционе листе, предсједник Скупштине је констатовао да, на почетку сједнице, присуствује 33 одборника од укупно 41 одборника и да постоји кворум за рад и пуноважно одлучивање.

Сједници су присуствовали одборници: Рајко Албијанић, мр Марко Бурић, Немања Вуковић, Зоран Вукићевић, Аница Ђуровић, Иван Зечевић, Алекса Канкараш, Милутин Јовановић, Јадранка Копривица, Стеван Килибарда, Миливоје Зарубица, др Нада Кривокапић, Арсеније Лалатовић,Татјана Кнежевић Перишић, Момчило Манојловић, Момчило Мићуновић, Соња Милатовић, Ксенија Миловић, Анђела Мијановић, Весна Миљанић, мр Борис Муратовић, др Александар Мрвошевић, Миодраг Драган Николић, мр Анђела Пековић, Рајко Перовић, др Дејан Перовић, Слободанка Рогановић, Тамара Ћаласан, др Мирко Варајић, Никола Вукотић, мр Александра Вујовић, Никола Зиројевић, Светлана Томић и Никола Горановић.

Одсуство са сједнице најавио је одборник Никола Безмаревић.

Сједници нијесу присуствовали одборници: мр Момо Копривица, др Ивана Радонић, доц. др Јасмина Никчевић, Миодраг Давидовић, Драгољуб Илић и Јелена Марковић.

Поред одборника, сједници Скупштине присуствовали су: Марко Ковачевић, предсједник Општине, потпредсједник Општине Зоран Томић, Биљана Вучуровић, главна администраторка, директори: „Водовода и канализације“, „Комуналног предузећа“, „Аутобуске станице“, „Паркинг сервиса“, Спортског центра, Туристичке организације, Дневног центра за дјецу са сметњама у развоју и особе са инвалидитетом, Никшићког позоришта, „Захумља“, Музеја и галерија, Народне библиотеке „Његош“, чланица Етичке комисије за изабране представнике и функционере, члан Етичке комисије за локалне службенике и намјештенике, старјешине органа локалне управе и представници медија.

По позиву, учешће у раду сједнице Скупштине општине Никшић, путем института“ слободна столица“, поводом 6. тачке дневног реда - Предлог одлуке о давању на коришћење пословног простора у Вардарској улици Невладиној организацији „Мозаик Никшић“, пријавила је Невладина организација „Мозаик Никшић“.

Сагласно члану 68 Пословника о раду Скупштине општине Никшић, предсједник Скупштине дао је на изјашњење Записник са десете сједнице Скупштине општине Никшић, одржане 10. и 11.10.2022. године.

Скупштина је са 33 гласа "за", без гласова "против" и без "уздржаних" гласова, усвојила

Записник

са десете сједнице Скупштине општине Никшић, одржане 10. и 11.2022. године, без примједби

Предсједник Скупштине је дао потребна објашњења о предложеном дневном реду сједнице Скупштине и појаснио да је сједницу Скупштине сазвао у складу са чланом 58 Пословника о раду Скупштине, ради реализације тема из Програма рада Скупштине за 2022. годину предвиђених за разматрање у 4 кварталу и разматрања питања, које је иницирао предсједник Општине, а односе се на доношење одлука из области финансија и имовинско–правних односа.

Подсјетио је да је у припреми сједнице, одржао сједницу Колегијума на којој је договорен датум одржавања и дневни ред сједнице Скупштине и да је предлагач материјала предсједник Општине, осим Предлога програма рада Скупштине општине Никшић за 2023. годину, чији је предлагач предсједник Скупштине.

Сагласно Пословнику прешло се на утврђивање дневног реда сједнице Скупштине.

Предсједник Општине, актом број 02-031-4206 од 23.12.2022. године, доставио је предлог за допуну дневног реда сједнице Скупштине да се у дневни ред сједнице Скупштине, као тачка дневног реда уврсти – Нацрт одлуке о допуни Статута општине Никшић.

Скупштина је са 22 гласа "за", усвојила предлог предсједника Општинеда се у дневни ред сједнице Скупштине, као тачка дневног реда, уврсти - Нацрт одлуке о допуни Статута општине Никшић.

Предсједник Скупштине је предложио да се Нацрт одлуке о допуни Статута општине Никшић разматра као 12. тачка дневног реда.

Скупштина је са 33 гласа "за", без гласова "против" и без "уздржаних" гласова, утврдила сљедећи

Д н е в н и р е д

1. Предлог програма рада Скупштине општине Никшић за 2023. годину;
2. Предлог одлуке о Буџету општине Никшић за 2023. годину;
3. Предлог програма уређења простора општине Никшић за 2023. годину;
4. Предлог одлуке о враћању права располагања на земљишту Влади Црне Горе, за потребе реконструкције магистралног пута М-3 (М-18) Шћепан Поље-Никшић, дионица раскрсница Јасеново Поље-Видрован;
5. Предлог одлуке о давању на коришћење пословног простора у објекту Института Црне металургије Иновационо предузетничком Центру „Технополис“ ДОО;
6. Предлог одлуке о давању на коришћење пословног простора у Вардарској улици Невладиној организацији "Мозаик Никшић“;
7. Предлог одлуке о давању сагласности „Црногорском електродистрибутивном систему“ д.о.о. Подгорица за заснивање стварне службености на катастарским парцелама у располагању општине Никшић;
8. Предлог одлуке о успостављању сарадње између општине Никшић и општине Источно Ново Сарајево;
9. Предлог одлуке о измјенама Одлуке о порезу на непокретности у општини Никшић;

10. Предлог одлуке о измјенама и допунама Одлуке о критеријумима, начину и

поступку расподјеле средстава за подршку женском предузетништву у општини

Никшић;

11. Предлог одлуке о потврђивању Одлуке о измјенама Одлуке о додјељивању

стипендије добитницима дипломе „Луча“;

12. Нацрт одлуке о допуни Статута општине Никшић;

13. Предлог одлуке о давању сагласности на Одлуку о цијенама услуга Друштва са

ограниченом одговорношћу „Водовод и канализација“ Никшић за 2023. годину;

14. Програм рада Друштва са ограниченом одговорношћу „Водовод и канализација“

Никшић за 2023. годину;

15. Програм рада Друштва са ограниченом одговорношћу „Комунално“ Никшић за

2023. годину;

16. Програм рада Друштва са ограниченом одговорношћу „Аутобуска станица“

Никшић за 2023. годину, са Предлогом одлуке о давању сагласности на Програм

рада;

17. Програм рада и финансијски план Друштва са ограниченом одговорношћу

„Паркинг сервис Никшић“ за 2023. годину, са Предлогом одлуке о давању

сагласности на Програм рада и финансијски план;

18. Програм рада Јавног предузећа Спортски центар Никшић за 2023. годину, са

Предлогом одлуке о давању сагласности на Програм рада;

19. Програм рада и финансијски план Туристичке организације општине

Никшић за 2023.годину, са Предлогом одлуке о давању сагласности

на Програм рада и финансијски план;

20. Програм рада Јавне установе „Захумље“ Никшић за 2023. годину, са Предлогом

одлуке о давању сагласности на Програм рада;

21. Програм рада Јавне установе Никшићко позориште за 2023. годину, са Предлогом

одлуке о давању сагласности на Програм рада;

22. Програм рада Јавне установе Музеји и галерије Никшић за 2023. годину,

са Предлогом одлуке о давању сагласности на Програм рада;

23. Програм рада Јавне установе Народна библиотека „Његош“ Никшић

за 2023. годину, са Предлогом одлуке о давању сагласности на Програм рада;

24. Програм рада и финансијски план Јавне установе Дневни центар за дјецу са

сметњама у развоју и особе са инвалидитетом Никшић за 2023. годину,

са Предлогом одлуке о давању сагласности на Програм рада и финансијски план;

25. Информација о стању животне средине на територији општине Никшић за 2021.

годину, са Предлогом оцјена и закључака;

26. Извјештај о раду Етичке комисије за изабране представнике и функционере за 2022.

годину;

27. Извјештај о раду Етичке комисије за локалне службенике и намјештенике за 2022.

годину;

28. Избор и именовања.

Начин рада и одлучивања је био као и на претходним сједницама Скупштине.

Материјале за предложени дневни ред сједнице Скупштине, осим тачака 4, 5, 6, 7, 8, 9, 11, 13, 26, 27 и 28, разматрао је и прихватио Савјет за развој и заштиту локалне самоуправе.

У циљу ефикаснијег и рационалнијег рада Скупштине, Скупштина је прихватила предлог предсједника Скупштине да се да за тачке IV, V, VI и VII поднесе заједничко уводно излагање, води заједничка расправа, да се усвајање материјала обави појединачно и да се ове тачке разматрају као прве тачке дневног реда.

**IV, V, VI и VII**

Предлог одлуке о враћању права располагања на земљишту Влади Црне Горе, за потребе реконструкције магистралног пута М-3 (М-18) Шћепан Поље-Никшић, дионица раскрсница Јасеново Поље-Видрован

Предлог одлуке о давању на коришћење пословног простора у објекту Института Црне металургије Иновационо предузетничком Центру „Технополис“ ДОО

Предлог одлуке о давању на коришћење пословног простора у објекту у Вардарској улици Невладиној организацији“Мозаик Никшић“ и

Предлог одлуке о давању сагласности „Црногорском електродистрибутивном систему“ д.о.о. Подгорица за заснивање стварне службености на катастарским парцелама у располагању општине Никшић

Предсједник Скупштине подсјетио је да су надлежна радна тијела Скупштине, Одбор за Статут и прописе,Одбор за финансије, привреду и развој и Одбор за планирање и уређење простора и комунално-стамбену дјелатност, прихватили предлоге одлука и предложили Скупштини да исте усвоји.

За извјестиоца поводом ових тачака дневног реда, био је одређен Радосав Урошевић, директор Дирекције за имовину.

Уводно излагање поднио је Радосав Урошевић.

Поводом Предлога одлуке о давању на коришћење пословног простора у Вардарској улици Невладиној организацији "Мозаик Никшић“, у раду сједнице путем института „слободна столица”, учествовао је Благоје Штурановић, извршни директор Невладине организације „Мозаик Никшић, који је упознао Скупштину са радом ове невладине организације и проблемима са којима се суочавају особе са инвалидитетом.

У претресу је учествовала Слободанка Рогановић и обавјестила Скупштину да одборници ДПС-а подржавају Предлог одлуке о давању на коришћење пословног простора Невладиној организацији“Мозаик Никшић. Нагласила је да је добро да садашња локална самоуправа препознаје значај и, у складу са могућностима, води рачуна о „рањивим категоријама становништва“ и даје на коришћење простор невладиној организацији која окупља особе са инвалидитетом.

**I**

Предлог програма рада Скупштине општине Никшић за 2023. годину

Предсједник Скупштине подсјетио је да су надлежна радна тијела Скупштине, Одбор за Статут и прописе, Одбор за финансије, привреду и развој, Одбор за планирање и уређење простора и комунално-стамбену дјелатност и Одбор за друштвене дјелатности, прихватили Предлог програма рада Скупштине општине Никшић за 2023. годину и предложили Скупштини да исти усвоји.

У уводном излагању, предсједник Скупштине упознао је Скупштину да је Статутом општине Никшић и Пословником о раду Скупштине прописано да Скупштина доноси програм рада за календарску годину, да у складу са програмом рада планира свој рад и активности и да је Предлогом програма рада Скупштине за 2023. годину, предвиђена укупно 51 тема, које су дефинисане по кварталима, и то: 8 из нормативне дјелатности, 18 програма и планова и 25 информативно-аналитичких материјала.

Теме су предложили органи локалне управе и службе и јавне службе чији је оснивач Општина и првенствено се ради о темама чија обавеза разматрања произилази из Закона о локалној самоуправи, Статута општине Никшић и других материјалних прописа, којима се уређује систем локалне самоуправе.

Предложене теме обухватају: одлуке из области уређења простора и заштите животне средине, комуналних дјелатности, финансија, развоја и предузетништва, друштвених дјелатности, планове и програме развоја појединих области, програме рада и извјештаје о раду јавних служби, као и извјештаје и информације других субјеката, у складу са законом и актима о оснивању.

Истакао је да је Нацрт програма рада Скупштине за 2023. годину разматрао Колегијум предсједника Скупштине, након чега је утврђен Предлог програма рада и достављен Скупштини на разматрање.

Нагласио је да овако конципиран Програм рада има за циљ да обезбиједи квалитетан, ефикасан и равномјеран рад Скупштине и радних тијела Скупштине и других учесника у њиховом раду, као и да Програм рада, као и до сада, остаје отворен за разматрање других питања за чијим се доношењем укаже потреба у току календарске године, а од значаја су за развој, унапређење и функционисање локалне заједнице.

Претреса није било.

**II**

Предлог одлуке о Буџету општине Никшић за 2023. годину

Клуб одборника Европски тим за Никшић поднио је пет амандмана на Предлог одлуке о Буџету општине Никшић за 2023. годину.

Подносилац амандмана, Клуб одборника Европски тим за Никшић повукао је Амандман 2, број 01-030-433 од 22.12.2022. године на Предлог одлуке о Буџету општине Никшић, који се односио на издвајање средстава за организацију Фестивала уличних свирача.

Сагласно Пословнику о раду Скупштине, предсједник Општине, као предлагач Одлуке, доставио је Скупштини изјашњење о сваком поднијетом амандману, појединачно, у писаној форми.

Предсједник Општине није прихватио амандмане Клуба одборника Европски тим на Предлог одлуке о Буџету Општине Никшић за 2023. годину.

Предсједник Општине, актом број 02-031-4292 од 23.12.2022. године, доставио је два амандмана на Предлог одлуке о Буџету општине Никшић за 2023. годину.

Предсједник Скупштине је подсјетио да су надлежна радна тијела Скупштине доставила извјештаје.

Одбор за Статут и прописе доставио је мишљење да су амандмани Клуба одборника Европски тим за Никшић, број 01-030-429, 01-030-432, 01-030-431 и 01-030-430 од 22.12.2022. године и амандмани 1 и 2 предсједника Општине, број 02-031-4292 од 23.12.2022. године на Предлог одлуке о Буџету општине Никшић за 2023. годину правно прихватљиви.

Одбор за финансије, привреду и развој није прихватио амандмане 1, 3, 4 и 5 Клуба одборника Европски тим за Никшић и предложио је Скупштини да исте одбије.

Одбор за финансије, привреду и развој прихватио је амандмане 1 и 2 предсједника Општине на Предлог одлуке о Буџету општине Никшић за 2023. годину и предложио Скупштини да исте усвоји.

Одбор за Статут и прописе и Одбора за финансије, привреду и развој, прихватили су Предлог одлуке о Буџету општине Никшић за 2023. годину и предложили Скупштини да исти усвоји.

За извјестиоца поводом ове тачке дневног реда, био је одређен Зоран Шошкић, секретар Секретаријата за финансије, развој и предузетништво.

За извјестиоце амандмана, у име Клуба одборника Европски тим за Никшић, били су одређени: Борис Муратовић, Соња Милатовић и Марко Бурић.

Уводно излагање поднио је Зоран Шошкић.

У име клубова одборника говорили су: Арсеније Лалатовић, Борис Муратовић, Аница Ђуровић, Никола Зиројевић, Никола Горановић и Немања Вуковић.

Арсеније Лалатовић је обавијестио Скупштину да ће Клуб одборника За будућност Никшића подржати Предлог одлуке, јер је Буџет планиран на реалној основи, осликава постојеће стање у општинској каси, одржив је и остварив. Посебно се осврнуо на Капитални буџет и сматра да је износ средстава могао бити и већи, како би се реализовали инфраструктурни пројекати који нијесу завршени у претходном периоду. Радује га чињеница да ће Општина Никшић из Капиталног буџета Црне Горе добити око 8 милиона еура.

Борис Муратовић се детаљно осврнуо на предложени Буџет и извршио анализу појединих ставки, посебно у дијелу текућих прихода и повећања издатака за зараде запослених, средстава за уличну расвјету, репрезентацију .... Подржао је повећање издатака за културне манифестације, уз препоруку да се дио тих средстава опредијели за одржавање манифестација типа Боем фест, Фестивал уличних свирача, јер се на тај начин обогаћује културна сцена Никшића. Похвалио је повећање стипендије добитницима дипломе „Луча“. Питао је зашто је повећана ставка-Трансфери за социјалне помоћи на 173 600 еура, у вријеме кризе? Што се тиче тансфера институцијама, НВО и јавном сектору, истакао је да се награђују они који слабије раде, а одузима се од оних који постижу одличне резултате и због тога је од стране одборника Европски тим за Никшић поднешен амандман за повећање средстава Локалном јавном емитеру за 100 000 еура. Такође, Капитални буџет је смањен за 1 милион и 400 хиљада еура, односно 20%, а преносе се већ двије године исти пројекти (Ивање, Горње граховско поље, Улица Живка Николића, Драговолучка...) Предложио је да се формира тим стручњака који ће коначно приступити изради квалитетне стратегије за рјешавање проблема паса луталица.

Предсједник Општине, Марко Ковачевић је истакао да су критике упућене од стране одборника конструктивне, да се улична расвјета отплаћује од остварених уштеда, да нијесу планирана нова средства за ову инвестицију, да почетком године почиње уградња нових лед сијалица и интенција је да и подручја која немају уличну расвјету исту добију. Што се тиче амандмана које је поднио Клуб одборника Европски тим за Никшић, они су из техничких, а не суштинских, разлога одбијени. Наиме, средства за РТНК ће бити увећана, али са ставки које су предложене од савјетника који се баве израдом Буџета, а не како је то предложио подносилац амандмана.

Аница Ђуровић је коментарисала ставку која се односи на субвенције у пољоприреди. Истакла је да су планирана средства 450 000 еура, а односе се на млијеко, премије осигурања, обрадиве површине и подстицање пољопривредне производње, што је знатно више него у претходној години. Похвалила је рад локалне управе што брине о пољопривредницима наше општине и што је препознала значај пољопривреде, као веома важне гране привреде.

Никола Зиројевић, сматра да ће предложени Буџет, реално, бити тешко остварив. У оквиру дискусије поставио је сљедећа питања: - да ли постоји реалан основ за повећање буџета и да ли можемо очекивати његову потпуну реализацију, како ће Општина функционисати када се не буде могла задуживати, зашто су повећани расходи за гориво, службена путовања, репрезентацију и бруто зараде, шта је са најављеним инвестицијама(Грахово), зашто Општина помаже Агенцију за пројектовање и планирање и зашто је искључена расвјета у кварту, односно у Вучедолској улици?

Предсједник Општине је истакао да се из ставке- Трошкови за гориво, које је поскупило, финансира машински прстен, а што се тиче јавне расвјете треба да се замијени у цијелој општини, као и да је проблем расвјете у Вучедолској улици техничке природе и биће веома брзо отклоњен.

Никола Горановић је нагласио да је Буџет сачињен на реалним основама и да се не може третирати као развојни, имајући у виду 18% издатака за Капитални буџет. Изразио је очекивања да ће се у руралним предјелима доста радити и да ће се посебна пажња посветити питању инфраструктуре у МЗ Голија и МЗ Видрован. Сматра да треба урадити атлетску стазу на градском стадиону, како би се објединила спортска инфраструктура овог објекта.

Предсједник Скупштине је истакао да је предложени Буџет квалитетан, одржив и да ће бити реализован јер је бољи од претходног Буџета, као и од свих претходних. Истакао је да су финансије Општине консолидоване, да се домаћински послује и да је зато Буџет повећан. На основу тога се и град развија, а сходно томе се и рјешавају проблеми грађана. Што се тиче РТНК, чињеница је да је Телевизија Никшић много напредовала у односу на претходни период и треба да се настави са напором да овај јавни сервис добије нове просторије. Подсјетио је да су посланици из Никшића поднијели амандмане на Буџет Црне Горе и да ће грађани имати од тога бенефите.

У завршној ријечи Зоран Шошкић је прецизирао да су на приходној страни Буџета, пројектовани приходи, сопствени и законом уступљени приходи, нешто виши у односу на претходни период. Истакао је да очекује да ће се планирано реализовати и да ће бити остварено око три милиона по основу пореза из личних примања запослених код правних лица, а око један милион на основу приреза порезу на доходак физичких лица.

Борис Муратовић и Соња Милатовић су детаљно образложили амандмане 1, 3, 4 и 5, Клуба одборника Европски тим за Никшић.

Предсједник Општине је коментарисао поднијете амандмане и појаснио да су амандмани Клуба одборника Европски тим за Никшић одбијени, али није одбијена иницијатива и локална управа ће, у наредном периоду, овим проблемима посветити посебну пажњу и очекује да ће се створити услови за заједничко дјеловање на реализацији истих.

**III**

Предлог програма уређења простора општине Никшић за 2023. годину

Предсједник Скупштине је подсјетио да су надлежна радна тијела Скупштине, Одбор за Статут и прописе, Одбор за финансије, привреду и развој, Одбор за планирање и уређење простора и комунално-стамбену дјелатност и Савјет за заштиту животне средине, прихватили Предлог програма и предложили Скупштини да исти усвоји.

За извјестиоца поводом ове тачке дневног реда, био је одређен Ђорђије Манојовић, секретар Секретаријата за уређење простора и заштиту животне средине.

Уводно излагање поднио је Ђорђије Манојловић.

Слободанка Рогановић је подсјетила да један дио тема није реализован и пренесен је из Програма за 2022. годину, као и да епидемиолошке мјере не могу бити разлог зашто исте нијесу релизоване. Теме које су пренесене у Предлог програма за 2023. годину, односе се на изградњу улица: Живка Николића, Ул. 79, Ратка Вујовића Чоча, Широке улице, уређење кварта Грудска Махала, изградњу водовода у Лазу, Ријечанима и Ивању. Када се говори о плану за 2023. годину, радује је чињеница да су уврштене теме које су биле планиране у периоду претходне локалне власти, као што су Дом дигиталне револуције у оквиру Дома револуције и уређење терена око Дворца краља Николе. Један дио тема из периода претходне локалне власти није ни пенесен, ни реализован и питала је зашто у Програму нијесу планирани пројекти као што су, реконструкција Бедема, Балон сале, изградња авантуристичког парка кроз Требјесу, реконструкција Спортско-рекреативног центра, отварање Омладинског клуба и изразила је очекивања да локална самоуправа неће одустати од ових пројеката.

Потпредсједник Општине, Зоран Томић је појаснио да је завршен тендер за реконструкцију Булевара 13. јул, да је у току прикупљање понуда, а како су поднесени амандмани на Предлог буџета Црне Горе, очекује да ће Општина Никшић добити средства за реализацију овог пројекта.

Предсједник Скупштине, Немања Вуковић је истакао да ће Клуба одборника Демократе –Не дамо Никшић- Демос подржати овај Програм, јер је добар и јер ће, велики број тема које нијесу реализоване, а планиране су, у наредној години, бити остварен. Сматра да ће у наредном периоду инвеститори улагати у наш град, да ће се отварати нова радна мјеста и да ћемо свједочити тим лијепим догађајима, да се природни прираштај становништва, новим подстицајима, подигне на још један већи ниво.

Слободанка Рогановић је коментарисала излагање предсједника Скупштине.

Право на реплику користили су предсједник Скупштине и Слободанка Рогановић.

Татјана Кнежевић Перишић је, у оквиру дискусије, поставила сљедећа питања:- шта је са тротоаром на лијевој страни улице Вука Карађића на потезу од рампе код Жељезаре и тротоаром и укупном безбједносном појасу за пјешаке(ђаке) на почетку Рубежа, шта је са парком код Жељезаре и цијелим стамбеним комплексом Насеља Будо Томовић укључујући и простор Ресторана Жељезаре, да ли локална управа има у плану да продуби и очисти корита ријека Бистрице и Зете, зашто се на потезу код шеталишта под Требјесом, гдје се налази терен ОФК Никшић не размисли о балон сали за тренинг, спорт и рекреацију и зашто се не наставља са радовима на адаптацији и уређењу фасада на стамбеним зградама?

У оквиру ове тачке дневног реда, дискутовало се и томе ко је покренуо иницијативу за повећање стипендије добитницима дипломе „Луча“ и за уређење градског парка. Тим поводом, у претресу су учествовали: Никола Вукотић, Соња Милатовић и предсједник Општине, Марко Ковачевић.

У завршној ријечи Ђорђије Манојловић је одговорио на питања одборника, учесника у претресу, и истакао да се одржавање тротоара у улици Вука Караџића и у МЗ Рубежа врши кроз редовно инвестиционо одржавање за које је надлежан Секретаријат за комуналне послове и саобраћај. Парк код Жељезаре је простор у склопу Бизнис зоне и планиран је за улагања инвеститора. Када је у питању Балон сала под Требјесом, поднијет је предлог надлежном Министарству да се изгради привремени објекат на тој локацији, али није добијена потребна сагласност. У претходној години урађене су фасаде и равни кровови, осим солитера за још 10 зграда од 18 колико их је прошло на Конкурсу. У наредној години ће се наставити са овим активностима и уредити фасаде и адаптирати кровови и на преосталих 8 зграда. Уређење корита ријеке Бистрице и Зете ће се реализовати у сарадњи са Електропривредом Црне Горе. Што се тиче осталих инвестиција, Општина има потенцијалног инвеститора за изградњу фабрике гума, а актуелна је тема и изградња рециклажног центра.

На захтјев одборника ДПС-а прешло се на разматрање XVIII, затим XIII и XIVтачке дневног реда.

**XVIII**

Програм рада Јавног предузећа Спортски центар Никшић за 2023. годину, са Предлогом одлуке о давању сагласности на Програм рада.

Предсједник Скупштине је подсјетио да су надлежна радна тијела Скупштине, Одбор за Статут и прописе,Одбор за финансије, привреду и развој и Одбор за друштвене дјелатности, прихватили Програм рада и предложили Скупштини да исти усвоји.

За извјестиоца поводом ове тачке дневног реда, био је одређен Бошко Драшковић, директор Јавног предузећа Спортски центар Никшић.

Уводно излагање поднио је Бошко Драшковић.

Др Дејан Перовић се осврнуо на план активности у предложеном Програму, а посебно на приходе и расходе за наредну годину. Констатовао је да није могуће покрити планиране расходе, који су већи од прихода, тако да је, уколико дође до реализације планираних активности, очекиван губитак. Истакао је да Програму недостаје табеларни приказ прихода и утрошених средстава који су били у текућој години, како би се имао лакши увид у реализовано и губитке и имала паралела са планираним активностима за наредну годину. Питао је:- које су мјере које ће предузети Центар да би се смањили расходи и које су ставке на које се може утицати, односно које се могу редуковати како би се допринијело да губитак буде мањи?

Арсеније Лалатовић сматра да је Спортски центар потребан граду и треба локална управа да изнађе механизме и створи оптималне услове за успјешан рад овог предузећа, у интересу наше дјеце. Клуб одборника За будућност Никшића подржава овај Програм и сагласан је да га треба валоризовати у пуном капацитету.

Завршну ријеч дао је Бошко Драшковић и појаснио да је Спортски центар комплексно јавно предузеће и да ниједан спортски центар у Црној Гори није одржив, без помоћи друштва. Нагласио је да ће се менаџмент потрудити да, у што већој мјери, смањи расходе и да ће се домаћински односити према свим активностима у наредном периоду.

**XIII и XIV**

Предлог одлуке о давању сагласности на Одлуку о цијенама услуга Друштва са ограниченом одговорношћу „Водовод и канализација“ Никшић за 2023. годину и

Програм рада Друштва са ограниченом одговорношћу „Водовод и канализација“ Никшић за 2023. годину

Предсједник Скупштине је подсјетио да су надлежна радна тијела Скупштине, Одбор за Статут и прописе,Одбор за финансије, привреду и развој и Одбор за планирање и уређење простора и комунално-стамбену дјелатност, прихватили Предлог одлуке и Програм рада и предложили Скупштини да исте усвоји.

За извјестиоца поводом ових тачака дневног реда, био је одређен Жељко Цицмил, директор ДОО „Водовод и канализација“ Никшић.

Уводно излагање поднио је Жељко Цицмил.

Рајко Перовић је дао своје виђење Програма рада Водовода, посебно у дијелу цијена воде. Сматра да је неопходно да се стратешки дјелује, односно да се предузеће кредитно задужи или да аплицира за пројекте, како би се реконструисао градски водовод, изградила фабрика за пречишћавање воде и уградили водомјери у сваки стамбени објекат. Мишљења је да треба јавно објавити спискове правних и физичких лица који не плаћају воду, осим лица која се налазе у стању социјалне потребе.

Арсеније Лалатовић је нагласио да су проблеми у Водоводу наслијеђени и да ће их бити и убудуће, тј. остаје проблем са азбестним цијевима у градским и приградским насељима. Осим ових проблема постоје дугови из претходног периода који су били непотребни. Изразио је задовољство што директор са својим тимом ради на санирању ових проблема. Поново је поставио питање:- када ће се изградити водовод у Лазу?

У завршној ријечи Жељко Цицмил је истакао да је утврђена методологија одређивања цијена, да је менаџмент Водовода успио да смањи трошкове, који ће директно утицати на цијене услуга. Планиран је погон за пречишћавање воде, а квалитет воде осим, лабораторије у Водоводу, испитује Институт за јавно здравље Црне Горе, два пута мјесечно. Анализе показују да је хемијски састав воде доброг квалитета. Губици од 70% на мрежи су просјек свих водовода у Црној Гори. Што се тиче водовода у Лазу, обезбијеђена су средства и материјал и, зависно од временских услова, очекује се убрзо реализација овог пројекта.

**VIII**

Предлог одлуке о успостављању сарадње између општине Никшић и општине Источно Ново Сарајево

Предсједник Скупштине је подсјетио да су надлежна радна тијела Скупштине, Одбор за Статут и прописе и Одбор за међуопштинску и међународну сарадњу, прихватили Предлог одлуке и предложили Скупштини да исти усвоји.

За извјестиоца поводом ове тачке дневног реда, био је одређен је Марко Перућица, руководилац Службе за сарадњу, послове предсједника и информисање.

Уводно излагање поднио је Марко Перућица.

Момчило Мићуновић је истакао да је овај вид међуопштинске сарадње веома значајан партнерски однос и представља могућност за остваривање интереса грађана у свим областима живота и рада, са настојањем да та сарадња донесе узајамне користи. Такође, добар је механизам за враћање повјерења у региону.

**IX**

Предлог одлуке о измјенама Одлуке о порезу на непокретности у општини Никшић

Предсједник Скупштине је подсјетио да су надлежна радна тијела Скупштине, Одбор за Статут и прописе иОдбор за финансије, привреду и развој, прихватили Предлог одлуке и предложили Скупштини да исти усвоји.

За извјестиоца поводом ове тачке дневног реда, био је одређен Зоран Шошкић, секретар Секретаријата за финансије, развој и предузетништво

Уводно излагање поднио је Зоран Шошкић.

Претреса нија било.

На захтјев једног броја одборника прешло се на разматрање XV тачке дневног реда.

**XV**

Програм рада Друштва са ограниченом одговорношћу „Комунално“ Никшић за 2023. годину

Предсједник Скупштине је подсјетио да су надлежна радна тијела Скупштине, Одбор за Статут и прописе,Одбор за финансије, привреду и развој и Одбор за планирање и уређење простора и комунално-стамбену дјелатност, прихватили Програм рада и предложили Скупштини да исти усвоји.

За извјестиоца поводом ове тачке дневног реда, био је одређен Милета Милатовић, директор ДОО „Комунално“ Никшић.

Уводно излагање поднио је Милета Милатовић.

Момчило Манојловић је нагласио да неће гласати за Програм, зато што је директор Комуналног, у уводном излагању предложио, као један од начина рјешавања проблема паса луталица њихову еутаназију, са чиме се не слаже и сматра да није цивилизацијски.

Рајко Перовић је имао примједбу на предложени Програм јер није прецизирана ставка колико ће Општина Никшић, као оснивач, уложити у ово предузеће. Питао је шта је са набавком сњегочистача, рјешавањем проблема за смјештај механизације и проблема паса луталица у граду?

Немања Вуковић је дао коментар на обећање локалне самоуправе за набавку сњегочистача и истакао да је расписан тендер и да ће возило убрзо бити набављено.

Завршну ријеч дао је Милета Милатовић и појаснио да када је ријеч о еутаназији паса луталица то се не односи на све псе луталице, већ само на агресивне и асоцијалне псе, а законом је регулисано на који начин се одређује, ко, када и како то ради.

**X**

Предлог одлуке о измјенама и допунама Одлуке о критеријумима, начину и поступку расподјеле средстава за подршку женском предузетништву у општини Никшић

Предсједник Скупштине је подсјетио да су надлежна радна тијела Скупштине, Одбор за Статут и прописе,Одбор за финансије, привреду и развој и Савјет за равноправност полова, прихватили Предлог одлуке и предложили Скупштини да исти усвоји.

За извјестиоца поводом ове тачке дневног реда, била је одређена Биљана Вучуровић, главна администраторка

Уводно излагање поднијела је Биљана Вучуровић.

Соња Милатовић је подсјетила да је овај пројекат покренут и успјешно реализован од стране претходне локалне власти и изразила задовољство што и данас постоји, јер захваљујући истом, наше суграђанке добијају шансу да реализују и надограде своје бизнис планове.

Предсједник Скупштине одредио је паузу у 16.25 часова и заказао наставак сједнице Скупштине за 27.12.2022. године са почетком у 10.30 часова.

Скупштина је наставила са радом 27.12.2022. године са почетком у 10.55 часова.

Прешло се на разматрање XII тачке дневног реда.

**XII**

Нацрт одлуке о допуни Статута општине Никшић

Предсједник Скупштине је подсјетио да је надлежно радно тијело Скупштине, Одбор за Статут и прописе, прихватило Нацрт одлуке и предложио Скупштини да исти усвоји.

За извјестиоца поводом ове тачке дневног реда, био је одређен је Радосав Урошевић, предсједник Комисије за израду Нацрта Статута општине Никшић.

Уводно излагање поднио је Радосав Урошевић.

Марко Ковачевић је изразио задовољство што је Комисија успјешно завршила рад по овом питању и искористио прилику да обавијести одборнике да ће се ускоро кренути са реконструкцијом Саборног храма у Никшићу. Покровитељ ће бити Општина, а добиће подршку Елетропривреде Црне Горе, као и дио средстава из Буџета Црне Горе. Сматра да ће 12. мај- Дан Светог Василија Острошког Чудотворца, званично бити слава Општине и да ће је грађани Никшића доживљавати, било као народни или религијски обичај, јер је Свети Василије Острошки био духовни заштитник града и светитељ који се дубоко поштује широм православног свијета.

Татјана Кнежевић Перишић је нагласила да је Свети Василије Острошки, светац Црногорске православне цркве. Познато је да су га Црногорци бранили 9 крвавих острошких дана и када су посланици тзв. Подгоричке скупштине хтјели да спале његове мошти и мошти Светог Петра Цетињског. Као независна одборница дала је пуну подршку Предлогу одлуке.

**XI**

Предлог одлуке о потврђивању Одлуке о измјенама Одлуке о додјељивању стипендије добитницима дипломе „Луча“

Предсједник Скупштине је подсјетио да су надлежна радна тијела Скупштине, Одбор за Статут и прописе,Одбор за финансије, привреду и развој и Одбор за друштвене дјелатности, прихватили Предлог одлуке и предложили Скупштини да исти усвоји.

За извјестиоца поводом ове тачке дневног реда, био је одређен Дејан Ивановић, секретар Секретаријата за културу, спорт, младе и социјално старање.

Уводно излагање поднио је Дејан Ивановић.

Соња Милатовић је нагласила да је иницијатива за повећање стипендије добитницима дипломе „Луча“, инцијатива Савјета младих ДПС-а, која је преко Клуба одборника Европски тим за Никшић реализована у Скупштини општине. Вјерује да су средства која су опредијељена за ове намјене изузетно важна, с обзиром да се Држава налази у економској кризи и да ће се на тај начин побољшати скромни студентски, а растеретити породични буџети.

**XVI**

Програм рада Друштва са ограниченом одговорношћу „Аутобуска станица“ Никшић за 2023. годину, са Предлогом одлуке о давању сагласности на Програм рада

Предсједник Скупштине је подсјетио да су надлежна радна тијела Скупштине, Одбор за Статут и прописе,Одбор за финансије, привреду и развој и Одбор за планирање и уређење простора и комунално-стамбену дјелатност, су прихватили Програм рада и предложили Скупштини да исти усвоји.

За извјестиоца поводом ове тачке дневног реда, био је одређен Ратко Кривокапић, директор Јавног предузећа „Аутобуска станица“ Никшић.

Уводно излагање поднио је Ратко Кривокапић.

У претресу су учествовали: Татјана Кнежевић Перишић, Борис Муратовић, Никола Зиројевић, Александра Вујовић, Немања Вуковић и Зоран Томић.

Татјана Кнежевић Перишић је, у оквиру дискусије, истакла да не би требало доводити у питање једини регулисани линијски међуграски превоз за студенте и питала, зашто се не сагледа могућност да се у наредном периоду поново отвори стајалиште код Атлас банке у Подгорици.

Борис Муратовић је истакао да са три хиљаде еура, колико је планирано Програмом, није могуће урадити поправке као што су: санација дјелова кровне површине, кречење спољашности и унутрашњости објекта, унутрашња изолација, замјена олука и сл. Мишљења је да је потребна помоћ локалне самоуправе да би се континуитет послова одржао, предвиђени радови квалитетно извели, изградили смјештајни капацитети и уредили пословни простори.

Никола Зиројевић је подржао дискусију Бориса Муратовића и истакао да се ради о квалитетно предложеном програму, односно да је на квалитетан начин дат приказ будућег рада Аутобуске станице.

Александра Вујовић је поставила питање:- да ли у Никшићу постоје стајалишта за аутобусе који превозе запослена лица која раде на Жабљаку и у Подгорици и иако не постоје, да ли постоји могућност да се отворе?

Немања Вуковић је информисао одборнике да су се грађани Никшића запослени у Подгорици, обраћали локалној управи за помоћ и посредовање за отварање међуградског стајалишта у Подгорици. С тим у вези, упућен је допис надлежном Секретаријату Главног града да се ријеши овај проблем, али није добијен одговор.

Миодраг Драган Николић је појаснио да се преко јавног сервиса оглашавала саобраћајна инспекторка и образложила да ако би се дозволило никшићким превозницима такво стајалиште онда би морали то дозволити и свим превозницима из Црне Горе.

Зоран Томић је истакао да ће покушати преко Директората за друмски саобраћај, ако је у њиховој надлежности, да ријеши овај проблем, о чему ће благовремено обавијестити грађане Никшића.

У завршној ријечи Ратко Кривокапић је нагласио да нема ништа против превоза студената, али има против злоупотребе превоза супротно закону, јер тај превоз користе не само студенти, него и запослена лица која раде у Подгорици. Средства у износу од 3000е за најављене радове су довољна, зато што запослени у Аутобуској станици сами изводе скоро све радове. Истакао је да има подршку Оснивача и да је неопходно је да се, у наредном периоду, створе услови за градски превоз.

**XVII**

Програм рада и финансијски план Друштва са ограниченом одговорношћу „Паркинг сервис Никшић“ за 2023. годину, са Предлогом одлуке о давању сагласности на Програм рада и финансијски план.

Предсједник Скупштине је подсјетио да су надлежна радна тијела Скупштине, Одбор за Статут и прописе,Одбор за финансије, привреду и развој и Одбор за планирање и уређење простора и комунално-стамбену дјелатност, прихватили Програм рада и предложили Скупштини да исти усвоји.

За извјестиоца поводом ове тачке дневног реда, била је одређена Сања Антовић, директорица ДОО „Паркинг сервис Никшић“.

Уводно излагање поднијела је Сања Антовић.

Марко Бурић је уочио да у Финансијском плану, у дијелу План за 2023- Приход од трансфера Општине Паркинг сервису је износ нула, а у Буџету за 2023. годину је планирано 90 000еура. Сматра да би требало приликом конципирања Буџета сагледати финансијске планове предузећа и установа и на основу тога вршити усклађивање са Буџетом. Такође, сматра да Паркинг сервис има потенцијала да се финансира из сопствених прихода.

Рајко Албијанић је похвалио рад Паркинг сервиса, с обзиром да је друштво било у великим финансијским проблемима који су ријешени.

Завршну ријеч дала је Сања Антовић и истакла да ће се уз помоћ Оснивача унаприједити рад и услуге Паркинг сервиса. Појаснила је да су услуге Паркинг сервиса знатно боље из разлога проширења зона паркирања и да су цијене услуга остале исте, тако да Паркинг сервис има најниже цијене паркинг мјеста у Црној Гори. Што се тиче специјалног возила“ Паук“, законом је дефинисан начин његовог коришћења.

**XIX**

Програм рада и финансијски план Туристичке организације општине Никшић за 2023. годину, са Предлогом одлуке о давању сагласности на Програм рада и финансијски план

Потпредсједник Скупштине је подсјетио да су надлежна радна тијела Скупштине, Одбор за Статут и прописе,Одбор за финансије, привреду и развој и Одбор за друштвене дјелатности, прихватили Програм рада и предложили Скупштини да исти усвоји.

За извјестиоца поводом ове тачке дневног реда, био је одређен Митар Бараћ, директор Туристичке организације општине Никшић.

Уводно излагање поднио је Митар Бараћ.

Соња Милатовић је изразила жаљење што међу наведеним манифестацијама, у оквиру предложеног Програма, нема Боем феста. Мишљења је да би програм и финансијски план били много прецизнији, да је у оквиру истог наведено колико ће се средстава за реализацију сваке појединачне активности утрошити. Овакав програм оставља простор за много недоумица, празнина и контрадикторности. Поставила је питање- зашто ТО није запослила ниједног приправника и да ли су по програму стручног оспособљавања могли конкурисати они који су завршили туризам и хотелијерство и колико средстава из сопствених прихода се преноси у наредну годину, с обзиром да је остало 75 000 из претходног периода?

Татјана Кнежевић Перишић је истакла да су у Програму активности и манифестације само таксативно наведене, а и не како ће се конкретно реализовати. Наведена је активност -Побољшање туристичке сигнализације, а није наведено гдје ће се поставити та сигнализација или наведено је-Побољшање услова за боравак у заштићеним подручјима (Требјеса, Ботаничка башта, Горњепољски вир), а остала заштићена подручја нијесу поменута. Сматра, да Никшић има предивне предјеле за развој руралног туризма и треба помоћи људима на селу да на прави начин презентују своје производе. Говорила је и о посјети представника сеоских домаћинстава Требињу, хуманитарној манифестацији „Жени с љубављу“, Љетњој школи српског језика и организовању Дана Романових у Никшићу. Подржала је планиране активности као што су: Свјетски дан туризма, Јесењи базар домаћих производа, Новогодишњи сајам локалних производа и сл. Поставила је сљедећа питања:- Са којим туристичким организацијама у општинама, осим Будве, постоји сарадња у циљу развоја и промоције туризма; -зашто нема концерта на Тргу слободе за дочек Нове године и зашто се ТО не бави валоризацијом Тврђаве на Бедему?

Никола Горановић је похвалио рад Туристичке организације и истакао да су постигнути добри резултати, а што је приказано кроз посјете туриста нашем граду. Напоменуо је да ТО интензивно ради на валоризацији туристичких потенцијала. Изразио је задовољство што је асфалтиран дио пута до Капетановог језера. Сматра да овај потенцијал треба добро искористити, да спортски туризам има перспективу и да Никшић треба да баштини манифестације као што је Љетна школа српског језика и музичке манифестације као што су Лејк и Бедем фест. Будући да је ТО једна од најуспјешнијих институција у Општини очекује да ће резултати њеног рада бити знатно видљивији на задовољство свих грађана.

Борис Муратовић је коментарисао број запослених у ТО, а Алекса Канкараш, Марко Ковачевић и Татјана Кнежевић Перишић Љетњу школу српског језика.

Право на реплику користила је Татјана Кнежевић Перишић.

Арсеније Лалатовић је истакао да овај програм заслужује апсолутну поршку Куба одборника За будућност Никшића

У завршној ријечи Митар Бараћ је појаснио да туризам као привредна грана има предност у односу на све остале привредне гране, јер су резултати видљиви. Очигледно је да је Туристичка организација успјешно пословала. У општини Никшић у 2022. години остварено је 10 000 ноћења више него у претходној години. Одговорио је на питања Татјане Кнежевић Перишић и истакао да је у августу месецу т.г. организован Фестивал музике у Улици Јосипа Сладеа, да што се тиче Градске тврђаве на Бедему ТО нема ингиренције да управља Бедемом, али ће покренути иницијативу да се анимира јавност и да се на прави начин промовише и валоризује значај исте. Туристичка организација је организовала панел дискусије, округле столове, јер туризам зависи од стања у простору, односно стварању услова за активацију туристичких ресурса. Постигнута је већа сарадња са НВО сектором, туристичким привредницима и организацијама, водичима и хотелијерима. Расписан је конкурс за два приправника и то за графичког дизајнера и професора енглеског језика, који су недостајући кадар, а Туристичка организација има довољан број туризмолога.

Због обавеза извјестиоца обрађивача материјала, прешло се на разматрање **XXVI** тачке дневног реда.

**XXVI**

Извјештај о раду Етичке комисије за изабране представнике и функционере за 2022. годину

Потпредсједник Скупштине је подсјетио да је надлежно радно тијело Скупштине, Одбор за друштвене дјелатности, прихватио Извјештај о раду и предложио Скупштини да исти усвоји.

За извјестиоца поводом ове тачке дневног реда, била је одређена Татјана Килибарда, чланица Етичке комисије за изабране представнике и функционере.

Уводно излагање поднијела је Татјана Килибарда.

Претреса није било.

**XX**

Програм рада Јавне установе „Захумље“ Никшић за 2023. годину, са Предлогом одлуке о давању сагласности на Програм рада

Потпредсједник Скупштине је подсјетио да су надлежна радна тијела Скупштине, Одбор за Статут и прописе,Одбор за финансије, привреду и развој и Одбор за друштвене дјелатности, прихватили Програм рада и предложили Скупштини да исти усвоји.

За извјестиоца поводом ове тачке дневног реда, био је одређен Миодраг Чизмовић, директор Јавне установе „Захумље“.

Уводно излагање поднио је Миодраг Чизмовић.

Марко Бурић је истакао да је добро што Захумље наставља са активностима које су биле у претходном периоду и да ће обиљежити јубилеј 125 година постојања. Изразио је задовољство што су планирани програми, између осталих, обиљежавање значајних датума и празника, Имагинаријум, Свободијада-посебно Конкурс за ученике основних школа у Црној Гори за младе литерате на тему „Мама је глагол од глагола радити“. Недостатак Програма рада за наредну годину је непостојање ставке- Унапређење рада. Мишљења је да Захумље треба да отвори фејсбук страницу.

**XXI**

Програм рада Јавне установе Никшићко позориште за 2023. годину, са Предлогом одлуке о давању сагласности на Програм рада

Предсједник Скупштине је подсјетио да су надлежна радна тијела Скупштине, Одбор за Статут и прописеОдбор за финансије, привреду и развој и Одбор за друштвене дјелатности, прихватили Програм рада и предложили Скупштини да исти усвоји.

За извјестиоца поводом ове тачке дневног реда, био је одређен Радинко Крулановић, директор Јавне установе Никшићко позориште.

Уводно излагање поднио је Радинко Крулановић.

Татјана Кнежевић Перишић, сматра да се Позориште не бави музичком и филмском продукцијом и да на репертоару недостају представе из Црне Горе. Истакла је да подржава организовање Међународног фестивала глумца и питала које су двије позоришне представе које ће се реализовати, а за које су обезбијеђена средства из буџета Општине и ресорног Министарства, зашто су планирана средства у износу од 6 000 еура за ауторски хонорар и израду сценографије и глумцима за припрему представе 6 500 еура када позориште има сценографа и 5 запослених глумаца и зашто су планирана средства за тошкове репрезентације у клубу Позоришта, када су планирани издаци 7 000 еура на хотелски смјештај и исхрану учесника протагониста представе? Подржала је пројекат дигитализације у Позоришту и издавачку дјелатност и питала да ли средства од закупа Централног архива Црне Горе припадају Позоришту или Оснивачу, да ли је продужен Уговор са Министарством културе за програм Никшићка културна сцена, зашто се не аплицира преко ИПА програма за неки пројекат, зашто се не организује Школа глуме, зашто није планирано гостовање Никшићког позоришта са представом из сопствене продукције у региону и да ли је Општина опредијелила више средстава Захумљу него Позоришту?

У завршној ријечи, Радинко Крулановић је појаснио да ће се средства добијена од Оснивача рационално искористити. Што се тиче сарадње, имају сарадњу са Црногорским народним позориштем и осталим културним институцијама у Црној Гори и региону. Никшићко позориште је у региону имало турнеју са позоришном представом „Боинг боинг“. Никшићко позориште има запослених 6 глумаца и три приправника глумца. Сценографија зависи од представе и да ту није могуће извести прецизну калкулацију. Истакао је да је отворен за сарадњу са свим заинтересованим субјектима и да је предложени програм само визија активности, а запослени у Позоришту ће се потрудити да у наредном преиоду све те активности реализују.

**XXII**

Програм рада Јавне установе Музеји и галерије Никшић за 2023. годину, са Предлогом одлуке о давању сагласности на Програм рада

Потпредсједник Скупштине је подсјетио да су надлежна радна тијела Скупштине,Одбор за Статут и прописе,Одбор за финансије, привреду и развој и Одбор за друштвене дјелатности, прихватили Програм рада и предложили Скупштини да исти усвоји.

За извјестиоца поводом ове тачке дневног реда, била је одређена Весна Тодоровић, директорица Јавне установе Музеји и галерије Никшић .

Уводно излагање поднијела је Весна Тодоровић.

Марко Ковачевић је похвалио рад Јавне установе Музеји и галерије и истакао да постижу добре резултате, имајући у обзир услове у којима раде због реконструкције Дворца. Изразио је очекивања да ће у наредној години Дворац бити отворен и да ће се уредити простор око Дворца. Најавио је да ће преговарати са инвеститорима везано за рјешавање Малог стадиона и Балон сале, а након тога ће се приступити реконструкцији Градског парка, како би се заокружило уређење овог дијела града.

Борис Муратовић је подржао иницијативу предсједника Општине за уређење простора око Дворца краља Николе. Изразио је очекивања да ће ова Установа, када се буде уселила у Дворац постизати боље резултате у односу на претходне.

Татјана Кнежевић Перишић је мишљења да је овај Програм јако амбициозан, имајући у виду услове у којима ради Установа. Подржала је планиране активности које се односе на монографију Илије Шобајића, изложбу дјела Петра Лубарде, изложбу и презентацију пројекта Принцезе на Двору Петровића. Питала је каква је сарадња са музејским јединицама у Црној Гори, посебно са јединицама из Цетиња и зашто се не планира организовање ликовних колонија? Исказала је задовољство што ће се ријешити проблем Малог стадиона, јер је то била једна од планираних активности Патриотско комитског савеза.

Марко Ковачевић је појаснио да постоји међународни пројекат ревитализације и валоризације Црвене стијене, да су у тај пројекат укључени канадски и француски професори који га успјешно спроводе, очекујући наставак пројекта тврде, ако дођу до резултата које очекују, Црна Гора ће бити свјетска дестинација.

Стеван Килибарда се кратко осврнуо на предложени Програм и констатовао је да је, упркос недостатку услова у којима је радила ова Установа постигла видљиве резултате и креирала богату културну понуду за наше суграђане.

Завршну ријеч дала је Весна Тодоровић и појаснила програмску активност- Снага живота-фарбање васкршњих јаја. Нагласила је да је збирка експоната Црвене стијене огромна збирка и Установа нема гдје да је изложи, за сада, а излагање у другим просторима је веома осјетљиво. У претходном периоду се покушавало да се добију средства од Министарства и Општине за конзервацију слика Петра Лубарде, али средства нијесу добијена. Међутим, пријатељи Петра Лубарде су се понудили да процијене насталу штету и предложе шта треба даље радити.

**XXIII**

Програм рада Јавне установе Народна библиотека „Његош“ Никшић за 2023. годину, са Предлогом одлуке о давању сагласности на Програм рада

Предсједник Скупштине је подсјетио да су надлежна радна тијела Скупштине, Одбор за Статут и прописе,Одбор за финансије, привреду и развој и Одбор за друштвене дјелатности, прихватили Програм рада и предложили Скупштини да исти усвоји.

За извјестиоца поводом ове тачке дневног реда, била је одређена је Бојана Обрадовић, директорица Јавне установе Народна библиотека „Његош“.

Уводно излагање поднијела је Бојана Обрадовић.

Слободанка Рогановић је нагласила да предложени Програм представља значајан искорак у позитивном смислу, уколико направимо поређење са Програмом из претходне године. Овај Програм је садржајан и обухвата детаљан рад по одјељењима и добро је што је у Програму и даље присутна брига за најмлађе кориснике библиотеке и што је једна од активности осмишљвање бројних такмичарских активности прилагођено узрастима. Подржала је отвореност према страним филологијама, сарадњу са иностраним амбасадама и институцијама у организовању језичких радионица, планирана гостовања и сарадњу са бројним ауторима.

Бојана Обрадовић се у завршној ријечи захвалила на конструктивном обраћању одборнице Рогановић. Остала је при ставу да смо сви на заједничком задатку, а који се тиче унапређења рада Установе, живота у Никшићу и Црној Гори.

**XXIV**

Програм рада и финансијски план Јавне установе Дневни центар за дјецу са сметњама у развоју и особе са инвалидитетом Никшић за 2023. годину, са Предлогом одлуке о давању сагласности на Програм рада и финансијски план

Предсједник Скупштине је подсјетио да су надлежна радна тијела Скупштине, Одбор за Статут и прописе,Одбор за финансије, привреду и развој и Одбор за друштвене дјелатности, прихватили Програм рада и предложили Скупштини да исти усвоји.

За извјестиоца поводом ове тачке дневног реда, био је одређен Радован Драгнић, директор Јавне установе Дневни центар за дјецу са сметњама у развоју и особе са инвалидитетом Никшић.

Уводно излагање поднио је Радован Драгнић.

Зоран Вукићевић је информисао Скупштину да ће предложени Програм имати пуну подршку Клуба одборника ДПС-а. Нагласио је да је обишао Установу и констатовао да је у истој рад само за похвалу. Подсјетио је да су до прије десетак година биле огромне предрасуде које су се односиле на запослење у установама овог типа, као и на затвореност родитеља да изнесу своје проблеме, учине их видљивим и упознају заједницу са овом популацијом. Сугерисао је да би требало да се повећају средства за путовања стручног тима, како би се успоставила сарадња са сличним институцијама ван Црне Горе, са циљем да се размијене искуства и прошире знања.

Арсеније Лалатовић је истакао да рад ове Установе има пуну подршку свих и апеловао је на надлежне локалне и државне институције да се максимално ангажују и дају допринос у рјешавању питања која су значајна за рад ове Установе. Мишљења је да је потребно изнаћи боље механизме у циљу едукације и ангажовања лица са посебним образовањем и сензибилитетом за ову област. Сматра да простор у којем бораве корисници треба да буде већи. Очекује да ће се реализовати изградња Центра за дјецу са аутизмом у Озринићима.

Никола Вукотић је похвалио рад директора Дневног центра.

Аница Ђуровић је обратила пажњу на програмске активности и манифестације које је спроводила ова установа, а повезане су са напорима Установе да се корисници Центра укључе у друштвени живот и да се осјећају као сигурнији и успјешнији људи.

Рајко Перовић је мишљења да је Дневни центар најбољи центар у Црној Гори и похвалио је рад ове Установе. Изразио је велико поштовање према запосленим у Центру, родитељима дјеце и самој дјеци, корисницима Центра. Сматра да у наредном периоду треба повећати плате запосленим у овој Установи.

Завршну ријеч је имао Радован Драгнић и истакао да Дневни центар није специјализована Установа, већ је Установа за боравак дјеце са посебним потребама и особе са инвалидитетим. Кадровска политика зависи од потреба корисника Центра.

**XXV**

Информација о стању животне средине на територији општине Никшић за 2021. годину, са Предлогом оцјена и закључака

Предсједник Скупштине је подсјетио да је Савјет за заштиту животне средине, прихватио Информацију о стању животне средине, са Предлогом оцјена и закључака и предложио Скупштини да исту усвоји.

За извјестиоца поводом ове тачке дневног реда, био је одређен Ђорђије Манојловић, секретар Секретаријата за уређење простора и заштиту животне средине.

Уводно излагање поднио је Ђорђије Манојловић.

Претреса није било.

**XXVII**

Извјештај о раду Етичке комисије за локалне службенике и намјештенике за 2022. годину

Предсједник Скупштине је подсјетио да је надлежно радно тијело Скупштине, Одбор за друштвене дјелатности, прихватио Извјештај о раду и предложио Скупштини да исти усвоји.

За извјестиоца поводом ове тачке дневног реда, био је одређен Радуле Костић, члан Етичке комисије за локалне службенике и намјештенике.

Уводно излагање поднио је Радуле Костић.

Претреса није било.

**XXVIII**

У оквиру ове тачке дневног реда, било је предвиђено именовање Одбора директора Друштва са ограниченом одговорношћу „Аутобуска станица“ Никшић и избор чланице Савјета за развој и заштиту локалне самоуправе.

Одбор за избор и именовања је доставио извјештаје.

За извјестиоца Одбора био је одређен Рајко Албијанић, предсједник Одбора.

Претреса није било.

Прешло се на појединачно гласање о свим тачкама дневног реда.

Скупштина је са 32 гласа „за“, без гласова „против“ и без „уздржаних“ гласова, донијела

Програм

рада Скупштине општине Никшић за 2023. годину

Скупштина са 11 гласова „за“, 21 гласом „против“ и без „уздржаних“ гласова, није усвојила

Амандман 1

Клуба одборника Европски тим за Никшић, број 01-030-429 од 22.12.2022. године на Предлог одлуке о Буџету општине Никшић за 2023. годину, који се односио на увећање износа предвиђеног за потребе локалног јавног емитера РТНК

Скупштина са 11 гласова „за“, 21 гласом „против“ и без „уздржаних“ гласова, није усвојила

Амандман 3

Клуба одборника Европски тим за Никшић, број 01-030-432 од 22.12.2022. године, на Предлог одлуке о Буџету општине Никшић за 2023. годину, који се односио на издвајање средстава за пројекат „Никшић је моја адреса“

Скупштина са 11 гласова „за“, 21 гласом „против“ и без „уздржаних“ гласова, није усвојила

Амандман 4

Клуба одборника Европски тим за Никшић, број 01-030-431 од 22.12.2022. године, на Предлог одлуке о Буџету општине Никшић за 2023. годину, који се односи на издвајање средстава за уређење Градског парк.

Скупштина са 11 гласова „за“, 21 гласом „против“ и без „уздржаних“ гласова, није усвојила

Амандман 5

Клуба одборника Европски тим за Никшић, број 01-030-430 од 22.12.2022. године на Предлог одлуке о Буџету општине Никшић за 2023. годину, који се односио на издвајање средстава за изградњу трим стазе у подножју Парк шуме Требјеса.

Сагласно члану 117 став 4 Пословника о раду Скупштине општине Никшић амандмани 1 и 2 које је поднио предсједник Општине на Предлог одлуке о Буџету општине Никшић за 2023. годину постали су саставни дио Предлога одлуке и о њима Скупштина посебно није одлучивала.

Скупштина је са 21 гласом „за“, без гласова „против“ и 11 „уздржаних“ гласова, донијела

Одлуку

о Буџету општине Никшић за 2023. годину

Скупштина је са 21 гласом „за“, без гласова „против“ и 11 „уздржаних“ гласова, донијела

Програм

уређења простора општине Никшић за 2023. годину

Скупштина је са 32 гласа „за“, без гласова „против“ и без „уздржаних“ гласова, донијела

Одлуку

о враћању права располагања на земљишту Влади Црне Горе, за потребе реконструкције магистралног пута М-3 (М-18) Шћепан Поље-Никшић, дионица раскрсница Јасеново Поље-Видрова.

Скупштина је са 32 гласа „за“, без гласова „против“ и без „уздржаних“ гласова, донијела

Одлуку

о давању на коришћење пословног простора у објекту

Института Црне металургије Иновационо предузетничком Центру „Технополис“ ДОО

Скупштина је са 32 гласа „за“, без гласова „против“ и без „уздржаних“ гласова, донијела

Одлуку

о давању на коришћење пословног простора у Вардарској улици

Невладиној организацији "Мозаик Никшић“

Скупштина је са 32 гласа „за“, без гласова „против“ и без „уздржаних“ гласова, донијела

Одлуку

о давању сагласности „Црногорском електродистрибутивном систему“ д.о.о. Подгорица за заснивање стварне службености на катастарским парцелама у располагању општине Никшић

Скупштина је са 23 гласа „за“, без гласова „против“ и 9 „уздржаних“ гласова, донијела

Одлуку

о успостављању сарадње између општине Никшић и општине Источно Ново Сарајево

Скупштина је са 32 гласа „за“, без гласова „против“ и без уздржаних „уздржаних“ гласова, донијела

Одлуку

о измјенама Одлуке о порезу на непокретности у општини Никшић

Скупштина је са 32 гласа „за“, без гласова „против“ и без „уздржаних“ гласова, донијела

Одлуку

о измјенама и допунама Одлуке о критеријумима, начину и поступку расподјеле средстава за подршку женском предузетништву у општини Никшић

Скупштина је са 32 гласа „за“, без гласова „против“ и без „уздржаних“ гласова, донијела

Одлуку

о потврђивању Одлуке о измјенама Одлуке о додјељивању стипендије

добитницима дипломе „Луча

Скупштина је са 32 гласа „за“, без гласова „против“ и без „уздржаних“ гласова, донијеласљедеће

Закључке

1. Утврђује се Нацрт одлуке о допуни Статута општине Никшић;
2. Нацрт одлуке о допуни Статута општине Никшић ставља се на јавну расправу;
3. Јавна расправа почиње 9. јануара 2023. године и трајаће 15 дана;
4. Јавну расправу ће организовати и спровести Комисија за израду Нацрта одлуке о допуни Статута општине Никшић и Служба за сарадњу, послове предсједника и информисање.

Скупштина је са 21 гласом „за“, без гласова „против“ и 11 „уздржаних“ гласова, донијела

Одлуку

о давању сагласности на Одлуку о цијенама услуга

Друштва са ограниченом одговорношћу „Водовод и канализација“ Никшић за 2023. годину

Скупштина је са 21 гласом „за“, без гласова „против“ и 11 „уздржаних“ гласова, донијела

Одлуку

о доношењу Програма рада Друштва са ограниченом одговорношћу

„Водовод и канализација“ Никшић за 2023. годину

Скупштина је са 20 гласова „за“, без гласова „против“ и 12 „уздржаних“ гласова, донијела

Одлуку

о доношењу Програма рада Друштва са ограниченом одговорношћу

„Комунално“ Никшић за 2023. годину

Скупштина је са 31 гласом „за“, без гласова „против“ и 1 „уздржаним“ гласом, донијела

Одлуку

о давању сагласности на Програм рада Друштва са ограниченом

одговорношћу „Аутобуска станица“ Никшић за 2023. годину

Скупштина је са 21 гласом „за“, 11 гласова „против“ и без „уздржаних“ гласова, донијела

Одлуку

о давању сагласности Програм рада и финансијски план

Друштва са ограниченом одговорношћу „Паркинг сервис Никшић“ за 2023. годину

Скупштина је са 22 гласа „за“, без гласова „против“ и 10 „уздржаних“ гласова, донијела

Одлуку

о давању сагласности на Програм рада Јавног предузећа

Спортски центар Никшић за 2023. годину

Скупштина је са 21 гласом „за“, без гласова „против“ и 11 „уздржаних“ гласова, донијела

Одлуку

о давању сагласности на Програм рада и финансијски план

Туристичке организације општине Никшић за 2023. годину

Скупштина са 21 гласом „за“, 1 гласом „против“ и 10 „уздржаних“ гласова, донијела

Одлуку

о давању сагласности на Програм рада Јавне установе

„Захумље“ Никшић за 2023. годину

Скупштина је са 31 гласом „за“, без гласова „против“ и 1 „уздржаним“ гласом, донијела

Одлуку

о давању сагласности на Програм рада Јавне установе

Никшићко позориште за 2023. годину

Скупштина је са 32 гласа „за“, без гласова „против“ и без „уздржаних“ гласова, донијела

Одлуку

о давању сагласности на Програм рада Јавне установе

Музеји и галерије Никшић за 2023. годину

Скупштина је са 32 гласа „за“, без гласова „против“ и без „уздржаних“ гласова, донијела

Одлуку

о давању сагласности на Програм рада Јавне установе

Народна библиотека „Његош“ Никшић за 2023.годину

Скупштина је са 32 гласа „за“, без гласова „против“ и без „уздржаних“ гласова, донијела

Одлуку

о давању сагласности на Програм рада и финансијски план

Јавне установе Дневни центар за дјецу са сметњама

у развоју и особе са инвалидитетом Никшић за 2023. годину

Скупштина је са 21 гласом „за“, без гласова „против“ и 11 „уздржаних“ гласова, дала сљедеће

О ц ј е н е

1. Праћење стања животне средине (мониторинг) спроводи се систематским мјерењем, испитивањем квантитативних и квалитативних показатеља стања животне средине које обухвата праћење природних фактора, односно промјена стања и карактеристика животне средине, укључујући и прекогранично праћење стања животне средине. На основу података добијених спровођењем годишњег програма мониторинга у Информацији се даје оцјена укупног стања животне средине на територији општине Никшић за 2021.годину. Овај документ омогућава заинтересованој јавности увид у стање и промјене у квалитету појединих сегмената животне средине. Мониторинг животне средине је у складу са Законом о животној средини од јавног интереса.

2. Информација о стању животне средине на територији Општине Никшић за 2021. годину садржи:

I Приказ стања животне средине по сегментима:

* Ваздух,
* Национални инвентар емисија загађујућих гасова у ваздух 1990-2020. година,
* Климатске промјене,
* Воде,
* Земљиште,
* Биодиверзитет,
* Управљање отпадом и
* Пожари.

II Предлог мјера у циљу побољшања постојећег стања

3. На бази оцјене постојећег стања животне средине дефинише се и сет предлога мјера у циљу смањења негативног утицаја на животну средину, побољшања и унапређења стања животне средине на територији општине Никшић.

На основу датих оцјена, Скупштина је са 21 гласом „за“, без гласова „против“ и 11 „уздржаних“ гласова донијела сљедеће

З а к љ у ч к е

1. Усваја се Информација о стању животне средине на територији Општине Никшић за 2021. годину.
2. Ради побољшања и унапређења заштите животне средине на територији Општине Никшић, неопходно је спровести предлог мјера у циљу побољшања постојећег стања животне средине по сегментима, како је то предложено предметном Информацијом.

Скупштина је са 32 гласа „за“, без гласова „против“ и без „уздржаних“ гласова, донијела сљедећи

Закључак

Усваја се Извјештај о раду Етичке комисије за изабране

представнике и функционере за 2022. годину

Скупштина је са 32 гласа „за“, без гласова „против“ и без „уздржаних“ гласова, донијела сљедећи

Закључак

Усваја се Извјештај о раду Етичке комисије за

локалне службенике и намјештенике за 2022. годину

Скупштина је са 21 гласом „за“, без гласова „против“ и 11 „уздржаних“ гласова, донијела

Одлуку

о именовању Одбора директора Друштва са ограниченом одговорношћу „Аутобуска станица“ Никшић, у саставу:

1. Веселин Маројевић, предсједник
2. Драгица Абрамовић, чланица
3. Синиша Бакоч, члан
4. Владимир Николић, члан и
5. Љиљана Ласица, чланица

Скупштина је констатовала да је, сагласно члану 27 Одлуке о оснивању Друштва са ограниченом одговорношћу“Аутобуска станица“ Никшић, именовањем Одбора директора, престао мандат Управном одбору Јавног предузећа „Аутобуска станица“ Никшић.

Скупштина је са 21 гласом „за“, без гласова „против“ и 11 „уздржаних“ гласова, донијела

Одлуку

о избору Лиане Живковић, за чланицу Савјета за развој и заштиту локалне самоуправе

Сагласно Пословнику о раду Скупштине општине Никшић прешло се на одборничка питања.

На десетој сједници Скупштине општине, одржаној 10. и 11. 10. 2022. године одборничка питања поставили су: Рајко Албијанић (1), Александар Мрвошевић (1), Арсеније Лалатовић (1) и Татјана Кнежевић Перишић (3).

Одборницима су достављени одговори на одборничка питања.

Одборници: Александар Мрвошевић, Арсеније Лалатовић и Татјана Кнежевић Перишић коментарисали су добијене одговоре.

Допунска питања поставили су: Александар Мрвошевић и Татјана Кнежевић Перишић.

Александар Мрвошевић

1.“Да ли су истинита сазнања која имам, да је Општина Никшић уступила или продала инвеститору стамбеног објекта у улици Живка Николића 6 метара испред зграде ширине, а дужине колико је сама зграда и на основу чега је је то учинила, имајући у виду да тај предлог није прошао Скупштину општине, што је била законска обавеза“?

2.“Такође, питам зашто након годину и по дана нијесам добио одговор на поднесени захтјев Секретаријату за уређење простора и заштиту животне средине, који је евидентиран под бројем:ОУ-07-350-782/2019“?

Татјана Кнежевић Перишић

1. „По ком члану Закона о државним симболима и Дану државности те Закона о државним и другим празницима, постоји опис ове бијеле тканине (крпе) као начину прославе државног празника 21. маја Дана независности“?

Предсједник Општине је усмено одговорио на ово допунско питање Татјана Кнежевић Перишић.

Одборница је инсистирала на одговору у писаној форми.

Процедурално је ријеч добио Борис Муратовић и коментарисао одговор предсједника Општине.

Предсједник Општине је одговорио на коментар одборника Муратовића.

2. „Зашто Општина није благовремено расписала тендер, обзиром на уложена средства од 40 000 еура за Балетску салу“?

Одборничка питања поставили су: Арсеније Лалатовић, Момчило Мићуновић, Татјана Кнежевић Перишић, Миодраг Драган Николић и Марко Бурић.

Арсеније Лалатовић

1.„Када ће коначно бити завршени радови на водоводу за Лаз и када ће становнице и становници Лаза, добити воду“?

2. „Шта ће у наредном периоду учинити локална управа, да дође до наставка реализације пута Никшић-Даниловград, који би био по могућности булеварског типа као саобраћајница Даниловград-Подгорица или евентуално изградње треће траке, на мјестима гдје је то могуће“?

Момчило Мићуновић

„Колико је фасада уређено у прошлој години и на којим зградама су исте реконструисане? Такође, на колико зграда су изграђена поткровља над равним крововима“?

Татјана Кнежевић Перишић

1.„Ко је дозволио да се на јавној површини Трга слободе, у склопу Новогодишњег и Божићног базара, промовише четник и ратни злочинац Дража Михајловић, кроз продају календара са његовим ликом“?

2. „Да ли ће општина Никшић испоштовати захтјеве МЗ Ћеменца око регулисања статуса тамошњег Дома као и низу ситних инфраструктурних проблема“?

3. „Да ли сте почели исплату једнократних социјалних помоћи од 2 милиона које је Александар Вучић опредијелио Никшићу, са прецизним условима за што даје те паре, у којима се наводи да ће 400 000 еура бити уплаћено управо социјално угроженом становништву“?

Миодраг Драган Николић

„ Зашто није реализована адаптација и реконструкција Улице 21 и Ратка Вујовића Чоче, код терминала Пивара, иако је ушла у План уређења простора за 2022. годину“?

На питање Марка Бурића, које је поставио усмено, а односило се на стратегију рјешавања питања паса луталица, одговор је дао предсједник Општине, одмах након постављеног питања.

Скупштина је завршила рад по утврђеном дневном реду, па је предсједник Скупштине закључио сједницу у 16.40 часова.

Саставни дио записника је тонски снимак сједнице.

Секретарка Предсједник

Ивана Шљукић, с.р. Немања Вуковић, с.р.